
RAPORT COMUN
asupra proiectului de Lege privind aprobarea Ordonanței de urgență a Guvernului nr.67/2018 pentru completarea
 art. 8 din Ordonanța de urgență a Guvernului nr. 66/2017 privind stabilirea unor măsuri în domeniul cercetării-dezvoltării-inovării și producerii de mijloace imonoprofilactice, terapeutice și antidoturi, în vederea asigurării protecției 
intereselor esențiale ale siguranței stării de sănătate a populației
(PLx. 535/2018)


1. În baza prevederilor art. 95 și art. 115  din Regulamentul Camerei Deputaţilor, republicat, cu adresa nr. PLx. 535 din 15 octombrie  2018, Comisia pentru învăţământ, ştiinţă, tineret şi sport, Comisia pentru sănătate și familie și Comisia pentru apărare, ordine publică și siguranță națională au primit spre dezbatere, în fond, în procedură de urgență, proiectul de Lege privind aprobarea Ordonanței de urgență a Guvernului nr.67/2018 pentru completarea art. 8 din Ordonanța de urgență a Guvernului nr. 66/2017 privind stabilirea unor măsuri în domeniul cercetării-dezvoltării-inovării și producerii de mijloace imonoprofilactice, terapeutice și antidoturi, în vederea asigurării protecției intereselor esențiale ale siguranței stării de sănătate a populației

Pentru întocmirea raportului comun, Comisiile au analizat avizul favorabil al Comisiei pentru drepturile omului, culte și problemele minorităților naționale, avizul favorabil al Consiliului Legislativ nr.696/16.07.2018.

Proiectul de lege are ca obiect de reglementare completarea articolului 8 din Ordonanţa de urgenţă a Guvernului nr. 66/2017, în sensul considerării Institutului Naţional de Cercetare-Dezvoltare Medico-Militară „Cantacuzino” ca titular al acreditărilor, certificărilor, atestatelor şi autorizărilor dobândite anterior de fostul Institut Naţional de Cercetare „Cantacuzino”, în măsura în care acestea sunt încă valabile.

2. În funcţie de obiectul şi conţinutul său, proiectul de lege face parte din categoria legilor ordinare, potrivit prevederilor art. 73 din Constituţia României, republicată.

3. Potrivit prevederilor art. 75 alin. (1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, Camera Deputaţilor este Cameră decizională.

4. În conformitate cu prevederile art. 61 şi 63 din Regulamentul Camerei Deputaţilor, republicat, Comisiile au dezbătut proiectul de lege în şedinţe separate.
Comisia pentru sănătate și familie a dezbătut proiectul de lege în şedinţa din data de 06 noiembrie 2018.
La lucrările Comisiei au fost prezenţi 16 deputaţi, din totalul de18 membri ai Comisiei. 
În baza prevederilor art. 54 şi 55 din Regulamentul Camerei Deputaţilor, republicat, la dezbaterea proiectului de lege a participat ca invitat: domnul Florin Bucur - șef birou, Departamentul pentru relația cu parlamentul, Ministerul Apărării Naționale. 
În urma dezbaterilor, Comisia pentru sănătate și familie a propus, cu unanimitate de voturi, adoptarea proiectului de lege în forma adoptată de Senat. 

Comisia pentru apărare, ordine publică și siguranță națională a dezbătut proiectul de lege în şedinţa din data de 07 octombrie 2018. 
La lucrările Comisiei au fost prezenţi deputaţi conform listei de prezență, din totalul de 20 membri ai Comisiei. 
În baza prevederilor art. 54 şi 55 din Regulamentul Camerei Deputaţilor, republicat, la dezbaterea proiectului de lege a participat ca invitat: domnul Florin Bucur - șef birou, Departamentul pentru relația cu parlamentul, Ministerul Apărării Naționale.
În urma dezbaterilor, Comisia pentru apărare, ordine publică și siguranță națională a propus, cu unanimitate de voturi, adoptarea proiectului de lege în forma adoptată de Senat. 
Comisia pentru învăţământ, ştiinţă, tineret şi sport a dezbătut proiectul de lege în şedinţa din data de 13 noiembrie 2018. 	
La lucrările Comisiei au fost prezenţi 20 deputaţi, din totalul de 25 membri ai Comisiei. 
În baza prevederilor art. 54 şi 55 din Regulamentul Camerei Deputaţilor, republicat, la dezbaterea proiectului de lege a participat ca invitat: domnul Florin Bucur - Departamentul pentru relația cu parlamentul, Ministerul Apărării Naționale.
În urma dezbaterilor, Comisia pentru învăţământ, ştiinţă, tineret şi sport a propus, cu unanimitate de voturi, adoptarea proiectului de lege în forma adoptată de Senat. 

5. În urma finalizării dezbaterilor, membrii celor trei Comisii au hotărât să propună Plenului Camerei Deputaţilor adoptarea proiectului de lege în forma adoptată de Senat. 

